
(m/s: 25) 

Sebermula, pada suatu hari, maka baginda pun keluar duduk di balairong 
dihadap oleh Bendahara dan Temenggung dan segala pegawai pertuanan sekalian; 
Ratu Melayu pun ada duduk bersama-sama kekanda baginda itu 1 , maka titah 
baginda: 

“Hai Mamak 2 Bendahara dan Temenggung! Segeralah berlengkap. Kita hendak 
membawa saudara kita Ratu Melayu pergi bermain-main berburu sementara saudara 
kita di sini, sambil kita melihat tempat akan berbuat negeri. " 

Maka sembah Bendahara dan Temenggung: 

"Daulat Tuanku Syah Alam! Mana titah patik junjung!" 

Maka Bendahara dan Temenggung pun menyembah, lalu keluar duduk di 
Balai Gendang mengerahkan segala pegawai dan pertuanan dan segala sakainya 
berlengkap, tujuh hari lagi baginda akan berangkat. Maka segala pegawai dan 
pertuanan pun berlengkaplah mengerahkan segala sakainya dan menurunkan 
segala perahunya. Maka Bendahara pun mengerahkan orangnya menurunkan 
kenaikan dan segala kelengkapan raja akan berangkat itu. 

Setelah sudah lengkap, maka Bendahara pun masuk berdatang sembah: 

“Daulat Tuanku! Segala kelengkapan Duli (m/s:26) Syah Alam akan 
berangkatitu sudahlah patik lengkapi. Mana titah patikjunjung." 

Maka titah baginda: 

"Baiklah! Tiga hari lagi kita akan berangkat pergi." 


1 Yakni Duli Yang Dipertuan Bentan (yang nantinya bakal beraja di Melaka) adalah abang kepada Ratu 
Melayu tersebut. Siapakah nama kedua mereka Allahu a'lam. 

2 Panggilan kepada bapa saudara. 

Setelah datang kepada tiga harinya, maka baginda pun berangkatlah dengan 
Ratu Melayu ke Pulau Ledang 3 dengan segala bunyi-bunyian terlalu ramai. Maka 
baginda pun singgah pada segenap pulau 4 berburu dan bermain-main terlalu ramai 
bersuka-sukaan. Maka terlalu banyak beroleh perburuan bagai-bagai rupanya dan 
buah-buahan pun banyak pada pulau itu. 

Maka baginda dengan Ratu Melayu pun sampailah ke Pulau Ledang itu. Maka 
baginda pun naiklah ke pulau itu dengan segala rakyatnya sekalian. Maka segala 
anjing perburuan pun dilepaskan oranglah. Maka baginda dengan Ratu Melayu pun 
berjalanlah ke tengah pulau itu diiringkan oleh segala menteri dan penggawa dan 
hulubalang dan kedayan sekalian, semuanya memegang lembing dan tombak, 
terlalu ramai seperti orang hendak berperang rupanya. 

Maka anjing Kebu Nirang dan Rangka Raya pun bertemu dengan seekor 
pelanduk putih seperti kambing besarnya. Maka anjing itupun menyalak keduanya. 
Maka Hang Tuah dan Hang Jebat pun segera berlari-lari mendapatkan anjing itu. 
Maka dilihatnya oleh Hang Tuah dan Hang Jebat seekor pelanduk seperti kambing 
besarnya, berhadapan dengan anjing itu. 

Maka oleh pelanduk itu digigitnya akan anjing itu. Maka anjing dua ekor itu 
pun berteriak-teriak lalu terjun ke dalam sungai itu. Maka pelanduk itu pun terjun 
ke dalam sungai itu mengusir anjing (m/s: 27) kedua itu. Maka Hang Tuah dengan 
Hang Jebat dan segala orangnya pun berlari-lari mengikut anjing dan pelanduk itu. 
Maka sekonyong-konyong dengan taqdir Allah Subhanahu wa Taala maka pelanduk 
putih itu pun ghaiblah tiada kelihatan pada mata orang sekalian itu. Maka Hang 
Tuah dan Hang Jebat pun hairanlah melihat kelakuan pelanduk itu. 

Maka baginda dengan Ratu Melayu pun datanglah mengikut Hang Tuah dan 
Hang Jebat itu. Maka kelakuan pelanduk putih dengan anjing itu semuanya habis 
dipersembahkannya oleh Hang Tuah dan Hang Jebat itu. Maka baginda kedua pun 
hairanlah mendengar sembah Hang Tuah dan Hang Jebat itu. Maka titah baginda: 

“Hai Mamak Bendahara dan segala menteri yang tua-tua! Adakah pernah 
kamu melihat pelanduk putih seperti kambing besarnya menerjunkan anjing ke dalam 
sungai? Apa gerangan padahnya?" 


3 Zahir kenyataan ini menunjukkan bahawa banyak kawasan sekitar Johor kini berada di bawah paras laut 
dengan beberapa kawasannya berupa pulau-pulau, antara pulau itu adalah Pulau Ledang (mungkin 
disekitar Gunung Ledang kini). Wallahu a'lam. 

4 Lihat notakaki sebelum ini. 

Maka sembah Bendahara dengan segala menteri yang tua-tua itu: 

"Daulat Tuanku Syah Alam! Patik mohonkan ampun dan karunia ke bawah 
Duli Syah Alam. Patik tiada pernah bertemu yang demikian itu, tetapi ada patik 
mendengar kata orang tua-tua, jika ada pelanduk putih pada hutan atau pada 
padang atau pada pulau atau barang tempat sekalipun baiklah, tempat itu patut 
diperbuatkan negeri, berdaulat negeri itu. Demikianlah tuanku khabarnya. Jikalau 
mengikut pematah orang tua-tuayang patik dengaritu, patutlah diperbuatkan negeri 
pada tempat ini." 

Setelah baginda mendengar sembah Bendahara dengan segala menteri yang 
tua-tua itu, maka baginda pun terlalu sukacita hatinya serta (m/s: 28] bertitah: 

"Jikalau demikian, baiklah pada pulau ini kita perbuatkan negeri. Di atas 
Mamak Bendahara dan Temenggunglah menerangkan hutan ini. Kita hendak kembali 
dengan saudara kita. Maka kita tahu akan sudahnya negeri itu diatas Mamak 
Bendahara dengan Temenggunglah." 

Maka sembah Bendahara dan Temenggung: 

"Daulat Tuanku Syah Alam! Mana titah patik junjung. Tetapi patik pohonkan 
karunia belanja barang dua bahara emas akan pelabur segala sakai dan orang 
bekerja, supaya bangat sudah negeri itu. Patik pohonkan karunia janji kebawah Duli 
Syah Alam empat puluh hari juga maulah sudah negeri dengan kotanya dan istananya 
sekali. " 


Maka titah baginda: 

"Baiklah! Jangankan dua bahara, jikalau empat lima bahara emas sekalipun 
kita beri." 

Maka baginda pun berangkat ke Bintan dengan Ratu Melayu. Maka 
Bendahara dan Temenggung dan segala pegawai tua muda pun bekerjalah 
menyucikan pulau itu. Arkian berapa lamanya, maka pulau itu pun sucilah. Maka 
diperbuat kotanya berkeliling pulau itu. Setelah sudah, maka Bendahara pun 
mencahari 5 tempat akan berbuat istana pula. Maka dilihat oleh Bendahara dan 
Temenggung ada sepohon kayu, Melaka namanya kayu itu, pada sama tengah pulau 
itu. Maka kata Bendahara pada Temenggung: 

"Adapun pada bicara hamba, pada tepi kayu Melaka ini baiklah kita 
perbuatkan istana pada sama tengah negeri ini." 


5 Mencari. 


Hikayat Hang Tuah 


Arsyad Mokhtar 2016 


Maka kata Temenggung dan segala penggawa: " Baiklah ini tempat istana.” 

Maka Bendahara dan Temenggung pun membangunkan istana itu tujuh 
(m/s: 29) belas ruang. Maka diperbuatnya istana itu bertangkup tujuh 6 , terlalu 
indah-indah perbuatannya. Hang Tuah yang berbuat tangkup itu, Hang Jebat dan 
Hang Kasturi mengukir dia, serta dengan Tun Mat dan Hang Lekir, Hang Lekiu, Hang 
Qamar, kerana orang itulah yang bijak. Dibawa orang tujuh itu tujuh puluh orang 
pula yang pandai mengukir dan menetas. 

Maka istana itupun sudahlah lengkap dengan segala kelengkapannya. Maka 
diperbuat oleh Bendahara balairong itu pun tujuh belas ruang juga, terlalu indah- 
indah perbuatannya. Setelah sudah negeri dan istana dan balairong itu, maka 
Bendahara dan Hang Tuah pun kembalilah ke Bintan mengadap baginda. 
Temenggung juga ditinggalkan menunggui negeri itu. 

Setelah sampai ke Bintan, lalu ia masuk mengadap. Tatakala itu maka 
baginda duduk dengan Ratu Melayu sedang ramai dihadap oleh segala pegawai dan 
pertuanan duduk santap minuman. Setelah dilihat baginda Bendahara dengan Hang 
Tuah datang itu, maka segera ditegurnya: 

“Marilah Mamak Bendahara dan Hang Tuah! Apa khabar negeri kita yang 
Mamak Bendahara perbuat itu?" 

Maka sembah Bendahara dan Hang Tuah: 

“Daulat Tuanku Syah Alam! Bertambah-tambah dirgahayu sudahlah negeri 
tuanku itu patik perbuatkan lengkap dengan istana dan balairongnya sekali. Adapun 
tempat akan istana itu ada sepohon kayu, Melaka namanya, pada tengah pulau itu. 
Maka pada tempat itulah patik perbuatkan istana Duli Tuanku itu." 

Setelah baginda mendengar sembah Bendahara dan Hang Tuah demikian itu, 
maka titah raja: 

“Jika demikian, baiklah negeri itu (m/s: 30) kita namakan Negeri Melaka." 

Maka sembah Bendahara: 

"Daulat Tuanku! Sepatutlah negeri itu dinamai mengikut nama pohon kayu 
itu, supaya datang kepada anak cucu Duli Syah Alam disebut orang Yang Dipertuan 
Melaka. " 


6 Yakni berbumbung tujuh lapis. 

Maka baginda pun memeluk leher Bendahara lalu memberi persalin akan 
Bendahara dan Hang Tuah itu dengan selengkapnya. Kemudian maka diberi 
anugerah akan segala pegawai dan segala pertuanan yang bekerja dengan 
Bendahara itu, seorang pun tiada terlindung. 

Maka sembah Bendahara dan Hang Tuah: 

" Daulat Tuanku Syah Alam! Ampun dan karunia Duli Yang Dipertuan akan 
patik limpahlah manakala Duli Yang Dipertuan akan berangkat pindah ke Negeri 
Melaka itu, supaya patik berlengkap!" 

Maka titah baginda: 

"Insya Allah Ta’ala 7 , tujuh hari lagi kita akan berpindah ke Melaka. 
Berlengkaplah Mamak Bendahara. Kerahkan segala rakyat isi negeri kita ini suruh 
segera-segera, jangan taqsir. 8 Barangsiapa lambat, kita hukumkan!" 

Maka sembah Bendahara: 

"Daulat Tuanku! Mana titah patik junjung." 

Maka baginda pun berangkat lalu masuk. Maka Bendahara pun menyembah 
lalu keluar duduk di Balai Gendang, menyuruh orang memalu, mengomong 
berkeliling Negeri Bintan itu serta mengatakan tujuh hari lagi Duli Yang Dipertuan 
akan berangkat pindah ke negeri baharu itu. Maka segala isi negeri itu sekaliannya 
berhadirlah. 

Arkian, maka datanglah kepada tujuh harinya. Maka baginda pun 
berangkatlah ke Negeri Melaka itu dengan segala menteri, penggawa, isi negeri 
semuanya. Maka Negeri (m/s: 31) Bintan itu pun sunyilah. Adapun yang duduk 
menunggu Bintan itu Tun Utama dan Tun Bija Sura dengan seribu orang sertanya. 
Maka baginda pun berlayarlah ke Melaka. 

Dengan tiada berapa lamanya, maka sampailah ke Melaka. Maka 
Temenggung Seri Sura Raja pun turun menyambut. Maka baginda pun naiklah ke 
istana. Maka dilihat oleh baginda tempat negeri dan tempat istana itu terlalu baik, 
maka terlalulah sukacita hati baginda melihat negerinya itu lalu memberi anugerah 
akan Temenggung dan segala pegawai dan pertuanan yang bersama-sama dengan 
Temenggung itu... Tammat. (2:00 petang). 


1 Ini menunjukkan mereka beragama Islam. 

8 Berlengah-lengah. 


